**MALA NAGRADA GJALSKI 2020.**

Na Natječaj je pristiglo više vrlo dobrih i kreativnih radova, nešto manje poetskih, a više onih sa zaokruženom radnjom, i dosta radova bilo je vezana za pandemiju, dakle za situaciju u kojoj se nalazimo.

Prosudbeno povjerenstvo:

prof. Ines Krušelj Vidas

prof. Ljerka Gajski Markulin,

dr. sc. Marija Ott Franolić

Pohvaljeno je pet radova, nagrađeno tri.

Obrazloženje nagrada:

**Treću nagradu** osvojila je učenica 8. razreda **Antonija Duh** iz OŠ Oroslavje (mentorica: Vesnica Kantoci) za priču pisanu kajkavskim dijalektom **OSVETA**

U ovoj napetoj priči dječak jednoga dana dobiva pismo u kojem mu nepoznata osoba, potpisana samo inicijalima, prijeti osvetom, i cijela se radnja razvija oko toga da on pokušava dokučiti kome je učinio nešto nažao – tko bi mu se želio osvetiti? Razmišljajući o svojim postupcima, shvaća da je u međuljudskim odnosima počinio i neke pogreške, da riječi koje izgovaramo imaju težinu, da moramo paziti jer svojim riječima ljude možemo jako povrijediti. Kraj je poučan: glavni lik se kaje zbog svojih loših postupaka i ne želi ih ponoviti. Priča ima neočekivani obrat na kraju čime je učenica pokazala da zna vješto voditi radnju, stoga je nagrada potpuno zaslužena.

**Drugu nagradu** osvojila je učenica 5. razreda **Karla Omerza** iz OŠ K. Š. Gjalskog Zabok (mentorica Tina Marušić) za priču **GRAJA V KOKOŠINJCU**.

U kokošinjcu se digla graja jer je negdje pored viđena jedna opasna Lija, a tu žive i mladi pilići koji su se tek izlegli – treba ih zaštititi! Priča je ispričana kajkavskim dijalektom, ali istovremeno to je i jako dinamičan tekst, pun uskličnika koji doprinose njegovoj emocionalnoj obojenosti, i odlično bi funkcionirao da se čita naglas. *Graja v kokošinjcu* je uzbudljivo štivo o kokošima koje su se udružile s psom da bi se riješili Lije, prenosi poruku da smo zajedno jači i da dobro kad se udruži može pobijediti zlo. Priča je lijepo napisana, donosi vrlo dramatične opise situacije opasnosti koja prijeti životinjama u kokošinjcu, a uspjela je dočarati i karaktere glavnih likova.

**Prvu je nagradu** osvojila učenica 7. razreda **Sara Premerl Peštaj** iz OŠ K. Š. Gjalskog Zabok (mentorica Lucija Mlakar) za priču **SAMO ZIDOVI ZNAJU ISTINU.**

Ovo je najmaštovitija priča koja je pristigla na natječaj, lijepo je napisana i sadržajno razrađena – to je vrlo uspjela kombinacija kriminalističkog zapleta, horor priče i bajke. *Samo zidovi znaju istinu* transformira se iz žanra u žanr – zbog toga djeluje vrlo moderno, a ima i filmskih dijelova – tu je čarobnica koja se iz mlade djevojke pretvara u staru vješticu, a i kuća koja od početne ruine koje su se svi bojali postaje prekrasna. To sve, zajedno s bandom pljačkaša koju čine Švoc, Švic i Swarovski, mogu zamisliti kao scenarij za film Tima Burtona. Likovi su vrlo uspjeli i uvjerljivi karakteri, a lopovi su na kraju za svoju pokvarenost i lakomislenost primjereno kažnjeni.

 Marija Ott Franolić